{"text_format":"2","workbook":"xls","n_sheets":1,"sheets":["EConReport"],"not_rendered":{"charts":0,"images":0,"macros":0,"external_links":0,"defined_names":0,"comments":0,"pivot_tables":0},"unopened":[],"bounds":{"document_bytes":16777216,"sheet_cells":100000,"run_cost":"one","rows_first":2000,"rows_last":500,"rows_between":2000,"halvings":0,"cell_chars":16384,"cell_head_chars":4096},"cells_cut":0,"cells_raw":0,"read":"whole","date_system":"1900","formulas":"cached_only"}

{"sheet":"EConReport","index":0,"n_rows":4,"n_cols":6,"rows_kept":4,"cut":false,"hidden":false,"merged":[[0,0,0,5]],"flags":["formulas_cached_only"]}
["Izvješće o provedenom savjetovanju - Savjetovanje s javnošću o Prijedloga Uredbe o izmjenama Uredbe o klasifikaciji radnih mjesta u lokalnoj i područnoj (regionalnoj) samoupravi "]
[]
["Redni broj","Korisnik","Isječak","Komentar","Status odgovora\n","Odgovor"]
[1,"TAJANA DODIĆ","UREDBU","PRIJEDLOG I. \n\nZa javne ustanove, kao što su vrtići, škole i ustanove socijalne skrbi, nadležna ministarstva pravilnicima precizno određuju ne samo potreban stupanj obrazovanja, već i potrebne stručne kvalifikacije – odnosno konkretne diplome i područja obrazovanja – potrebne za rad na pojedinim radnim mjestima, bez obzira na to je li osnivač tih ustanova država ili lokalna samouprava. Time se osigurava da stručne, pravne i financijske poslove obavljaju osobe s odgovarajućim obrazovanjem – primjerice, voditelji računovodstva moraju biti magistri ekonomije, a tajnici ustanova moraju biti magistri pravne struke. \nNasuprot tome, u sustavu lokalne i područne (regionalne) samouprave ne postoje jedinstveni standardi o potrebnoj vrsti stručne spreme za radna mjesta, a posebno je to problematično kod jedinstvenih upravnih odjela. Jedinicama je prepušteno da to samostalno urede, zbog čega se u praksi pojavljuju velike razlike. Tako u nekim jedinicama pročelnici ili službenici koji obavljaju pravne ili financijsko-proračunske poslove mogu imati i obrazovanje koje uopće nije povezano s prirodom tih poslova, a u velikom broju jedinica lokalne samouprava normativne i upravno-pravne poslove obavljaju isključivo ekonomisti, što za posljedicu ima neadekvatno ostvarivanje prava i interesa građana. \nBudući da JLS donose opće akte, provode upravne postupke, upravljaju proračunima te nadziru zakonitost i pravilnost rada ustanova kojima su osnivači, nužno je osigurati minimalnu razinu stručnosti. Neusporedivo je da, primjerice, vrtić ili škola obavezno mora zapošljavati magistra pravne i magistre ekonomske struke, a općina kao samoupravno tijelo vlasti to ne mora. Kako bi se osigurala jednaka razina stručnosti i zakonitosti poslovanja u svim jedinicama lokalne samouprave, predlaže se uvođenje minimalnih nacionalnih standarda. \n\nPredlaže se da se u Uredbu doda odredba: \n„Članak 31a. \nJedinstveni upravni odjel jedinice lokalne samouprave za obavljanje normativno-pravnih poslova mora zapošljavati najmanje jednog magistra pravne struke, a za obavljanje računovodstvenih i financijsko-proračunskih poslova najmanje jednog magistra ekonomske struke“. \n************************************************\n************************************************\n************************************************\n************************************************\n*******************************\n\nPRIJEDLOG II.\nUz navedeno, bilo bi korisno da nadležno ministarstvo usvoji pravilnik ili popis kojim bi se na nacionalnoj razini propisale kvalifikacije potrebne za obavljanje poslova na pojedinim radnim mjestima u lokalnoj i područnoj samoupravi. Time bi se osigurala kvalitetna zaštita prava i interesa građana, podigla razina stručnosti i učinkovitosti rada te osigurala odgovarajuća zastupljenost potrebnih kvalifikacija unutar sustava lokalne samouprave. Stoga se predlaže da Ministarstvo usvoji Popis prihvatljivih kvalifikacija za radna mjesta u lokalnoj i područnoj (regionalnoj) samoupravi, kojim će propisati prihvatljive kvalifikacije  za pojedina radna mjesta sukladno opisu poslova i potrebnoj stručnosti. \n\nPri izradi pravilnika o unutarnjem redu javljaju se sljedeće situacije:\n\na) Neprimjereno poopćavanje kvalifikacija za pojedina radna mjesta\nPropisuju se preširoko definirane kvalifikacije koje ne odgovaraju stvarnim potrebama radnog mjesta (npr. navođenje „društvenog smjera“, što može obuhvaćati vrlo različite struke poput logopeda, pravnika, ekonomista ili kineziologa).\n\nb) Zatečenost zaposlenika koji prema novim standardima ne ispunjavaju uvjete\nU pravilnicima se često zadržavaju kvalifikacije koje odgovaraju službenicima zaposlenima prema ranijim propisima. U javnim službama ovo se pitanje rješava na način da se:\n• propišu kvalifikacije prema novim standardima, uz\n• prijelaznu odredbu, primjerice:\n„Službenici koji su na dan stupanja na snagu ovog akta zatečeni u radnom odnosu s poslodavcem, a nemaju odgovarajuću vrstu i razinu obrazovanja propisanu ovim općim aktom, nastavljaju obavljati poslove radnog mjesta ako su radni odnos zasnovali u skladu s propisima koji su bili na snazi u trenutku zasnivanja radnog odnosa.“\nTzv. „zatečeni službenici“ zadržavaju radno mjesto, a po prestanku radnog odnosa (npr. odlaskom u mirovinu) novo zapošljavanje provodi se prema novim standardima.\n\nc) Ad hoc propisivanje stručne spreme\nKvalifikacijski uvjeti se prilagođavaju konkretnoj osobi, umjesto da proizlaze iz objektivnih i unaprijed utvrđenih zahtjeva radnog mjesta.\n\nPredlaže se da se u Uredbu doda odredba: \n„Članak 31b. \nMinistarstvo nadležno za službeničke odnose će u roku od 12 mjeseci od stupanja na snagu ove Uredbe donijeti popis prihvatljivih kvalifikacija za radna mjesta u lokalnoj i područnoj (regionalnoj) samoupravi, kojim će se propisati prihvatljive kvalifikacije za pojedina radna mjesta sukladno opisima poslova i potrebnoj stručnosti.“\n\nDakle, jednako kao što nadležna ministarstva to imaju propisano pravilnicima za škole, vrtiće, ustanove socijalne skrbi pa primjerice učitelj matematike ne može biti magistar biologije, tajnik škole ne može biti magistar ekonomije, socijalni radnik ne može biti magistar politologije, logoped ne može biti magistar prava, ili primjerice u HZMO-u ili HZZO-u o pravima i obvezama pravnih i fizičkih osoba (odnosno u upravnim postupcima) odlučuju isključivo magistri prava ili javne uprave. \n\nSljedeći problem je da pojedine jedinice lokalne samouprave za obavljanje poslova koji podrazumijevaju primjenu javnih ovlasti angažiraju i vanjske pružatelje usluga (obrte, tvrtke, gospodarske subjekte) koje zapošljavaju osobe upitnih stručnih kvalifikacija i osobe bez položenog državnog stručnog ispita, koji je nužan za vođenje upravnog postupka i obavljanje drugih poslova vezanih uz izvršavanje javnih ovlasti. S druge strane, za obavljanje poslova zaštitara, agenta za nekretnine, turističkog vodiča, medicinske sestre, psihologa i drugih potrebno je posjedovanje određenog ovlaštenja koji podrazumijeva posjedovanje znanja iz pojedinog područja, dok odlučivati o pravima i obveza pravnih i fizičkih osoba, kao i obavljati normativnu djelatnost u jedinici lokalne samouprave, radi izostanka regulacije, mogu osobe bilo koje stručnosti i razine obrazovanja. \nRadi svega navedenog, potrebno je dodatno poraditi na profesionalizaciji osoblja u sustavu lokalne samouprave.\n\n************************************************\n************************************************\n************************************************\n************************************************\n*******************************\nPRIJEDLOG III. \n\nPredlaže se izmjena članka 24. Uredbe, kako slijedi: \n„Članak 24. \nNa radno mjesto pročelnika jedinstvenog upravnog odjela može biti imenovana osoba koja uz ispunjenje ostalih standardnih mjerila za radna mjesta u potkategoriji glavnog rukovoditelja iz članka 11. ove Uredbe ima najmanje pet godina radnog iskustva na odgovarajućim poslovima“. \n\nObrazloženje: Provodi se usklađenje s uvjetima propisanih za pročelnike upravnih odjela, koji nisu jedinstveni upravni odjel. Nejasno je iz kojeg su razloga uvjeti za imenovanje pročelnika jedinstvenog upravnog odjela (čije rukovođenje je čak i zahtjevnije radi raznovrsnosti poslova) blaži u odnosu na imenovanje pročelnika upravnih odjela. Osim toga, kriteriji za imenovanje pročelnika JUO su blaži od kriterija za zapošljavanje na pojedina niža radnih mjesta u upravnim tijelima. \nNaime: \n• Viši savjetnik mora imati VSS i najmanje 4 godine iskustva \n• Savjetnik mora imati VSS i najmanje 3 godine iskustva \n• Viši stručni suradnik mora imati VSS i najmanje 1 godinu iskustva \nZa pročelnika JUO, koji obavlja rukovodeću funkciju i odgovoran je za rad cijelog upravnog tijela, propisan je samo uvjet: \n• VSS i 1 godina iskustva ili VŠS i 5 godina iskustva Takvo postavljanje uvjeta pokazuje da u sustavu nema pravilnog hijerarhijskog stupnjevanja radnih mjesta. \n\nU praksi to znači da se za najodgovornije mjesto – pročelnika – traži jednako ili čak manje radnog iskustva i niža razina obrazovanja nego za pojedina radna mjesta koja su po svojoj naravi niža, a ne rukovodeća. Time se narušava načelo dosljednog i pravilnog stupnjevanja radnih mjesta prema razini složenosti poslova, odgovornosti i potrebnom radnom iskustvu. Stoga se predlaže usklađenje uvjeta za imenovanje pročelnika JUO na način kako je to propisano za pročelnike upravnih odjela."]